У С Т А В

На Народно читалище “ Св. св. Кирил и Методий – 1926 ”

с. Сатовча, община Сатовча, област Благоевград

***І. ГЛАВА ПЪРВА: ОБЩИ ПОЛОЖЕНИЯ***

**Чл.1.** Народно читалище “ Св. св. Кирил и Методий 1926 ” е самостоятелна, самоуправляваща се културно – просветна организация на жителите на с. Сатовча, община Сатовча, област Благоевград.

**Чл. 2.** Читалището е юридическо лице с нестопанска цел с наименование “ Св. св. Кирил и Методий - 1926 “, с което е създадено и функционира на основание на Закона на народните читалища и на този Устав.

**Чл. 3.** Народно читалище “ Св. св. Кирил и Методий 1926 ” има свое седалище село Сатовча, община Сатовча, област Благоевград, където се намира и адреса на управлението му.

**Чл. 4.** Читалището е не политическа организация и в неговата дейност могат да вземат участие всички физически лица без оглед на ограничения на възраст, пол, политически и религиозни възгледи и етническо самосъзнание.

***ІІ. ВТОРА ГЛАВА : ЦЕЛИ И ЗАДАЧИ НА ЧИТАЛИЩЕТО***

**Чл. 5**.***ал./1/.***Читалището има за свои цели:

1. Да работи за развитието и обогатяването на културния живот, социалната и образователна дейност на хората от с. Сатовча, община Сатовча, област Благоевград;
2. Да запазва и развива обичаите и традициите на българския народ;
3. Да работи за разширяването на знанията на гражданите и приобщаването им към ценностите и постиженията на науката, изкуството и културата;
4. Да бъде средище за духовен живот и материална култура на населеното място;
5. Да работи за възпитаване и утвърждаване на националното самосъзнание.

***ал./2/.*** За постигане на целите по ал.1. читалището извършва следните основни дейности:

1. Уреждане и поддържане на библиотеки, кафе - читални, фото-, фоно-, филмо и видиотеки, както и създаване и поддържане на електронни и информационни мрежи;
2. Развива и подпомага любителското художествено творчество;
3. Организира школи, кръжоци, курсове, клубове, кино и видеопоказ, празненства, изложби, концерти, чествания и младежки дейности;
4. Събира и разпространява знания за родния край;
5. Създава и съхранява музейни колекции съгласно Закона за културното наследство;
6. Предоставяне на компютърни и интернет услуги.

***ал./3/.*** Читалището може да развива и допълнителна стопанска дейност, свързана с предмета на основната им дейност, в съответствие с действащото законодателство, като използва приходите от нея за постигане на определените в устава цели. Читалището не разпределя печалба.

***ал./4/.***Читалището няма право да предоставя собствено или ползваното от тях имущество възмездно или безвъзмездно:

1. За хазартни игри и нощни заведения;
2. За дейност на нерегистрирани по Закона за вероизповеданията религиозни общности и юридически лица с нестопанска цел на такива общности;
3. За постоянно ползване от политически партии и организации;
4. На председателя, секретаря, членовете на настоятелството и проверителната комисия и на членовете на техните семейства.

***ІІІ. ГЛАВА ТРЕТА: ОРГАНИЗАЦИЯ И ЧЛЕНСТВО***

**Чл.6***.* Дейността на читалището се прекратява по решение на Общото събрание на неговите членове.

**Чл. 7*. ал./1/.*** Членовете на читалището са индивидуални, колективни и почетни.

***ал. /2/.*** Индивидуални членове са български граждани. Те биват действителни и спомагателни.

1. Действителните членове са лица, навършили 18 години, които участват в дейността на читалището, редовно плащат членски внос и имат право да избират и да бъдат избирани;
2. Спомагателните членове са лица под 18 години, които нямат право да избират и да бъдат избирани; те имат право на съвещателен глас.

***ал. /3/.*** Колективните членове съдействат за осъществяване

на целите на читалищата, подпомагат дейностите, поддържането и обогатяването на материалната база и имат право на един глас в общото събрание.

1. професионални организации;
2. стопански организации;
3. търговски сдружения;
4. кооперации и сдружения;
5. културно-просветни и любителски клубове и творчески колективи.

***ал. /4/.*** Почетни членове могат да бъдат български и чужди граждани с изключителни заслуги за читалището.

***ІV. ГЛАВА ЧЕТВЪРТА: УПРАВЛЕНИЕ***

**Чл. 12.** Органи на читалището са :

1. Общото събрание;
2. Настоятелството;
3. Проверителната комисия.

**Чл. 13.** ***ал./1/.*** Върховен орган на читалището е ОБЩОТО СЪБРАНИЕ.

***ал. /2/.***Общото събрание на читалището се състои от всички членове на читалището, имащи право на глас.

**Чл. 14.*ал. /1/.*** **ОБЩОТО СЪБРАНИЕ:**

1. Изменя и допълва устава;
2. Избира и освобождава членовете на настоятелството, проверителната комисия и председателя;
3. Приема вътрешните актове, необходими за организацията на дейността на читалището;
4. Приема и изключва членове на читалището;
5. Определя основните насоки на дейността на читалището;
6. Взема решения за членуване или прекратяване на членството в читалищно сдружение;
7. Приема бюджета на читалището;
8. Приема годишния отчет до 30 март следващата година;
9. Определя размера на членския внос;
10. Отменя решението на органите на читалището;
11. Взема решение за откриване на клонове на читалището след съгласуване с общината;
12. Взема решение за прекратяване на читалището;
13. Взема решение за отнасяне до съда на незаконосъобразни действия на ръководството или отделни читалищни членове.

***ал./2/.*** Решението на общото събрание са задължителни за другите органи на читалището.

**Чл.15*. ал./1/.*** Редовно общо събрание на читалището се свиква от настоятелството най- малко веднъж годишно. Извънредно общо събрание може да бъде свикано по решение на настоятелството, по искане на проверителната комисия или на една трета от членовете на читалището с право на глас. При отказ на настоятелството да свика извънредно общо събрание до 15 дни от постъпването на искането проверителната комисия или една трета от членовете на читалището с право на глас могат да свикат извънредно общо събрание от свое име.

***ал. /2/.*** Поканата за събрание трябва да съдържа дневния ред, датата, часа и мястото на провеждането му и кой го свиква. Тя трябва да бъде получена срещу подпис или връчена не по-късно от 7 дни преди датата на провеждането. В същия срок на вратата на читалището и на други общодостъпни места в общината, където е дейността на читалището, трябва да бъде залепена покана за събранието.

***ал. /3***/. Общото събрание е законно, ако присъстват най-малко половината от имащите право на глас членове на читалището. При липса на кворум събранието се отлага с един час. Тогава събранието е законно, ако на него присъстват не по-малко от една трета от членовете при редовно общо събрание и не по-малко от половината плюс един от членовете при извънредно общо събрание.

***ал. /4/.*** Решенията по чл. 14, ал.1, т.1,4,10,11 и 12 се вземат с мнозинство най-малко две трети от всички членове. Останалите решения се вземат с мнозинство повече от половината от присъстващите членове.

**Чл. 16 .** ***ал./1/.*** Изпълнителен орган на читалището е настоятелството, което се състои най-малко от трима членове, избрани за срок от 3 години. Същите нямат роднински връзки по права и съребрена линия до четвърта степен.

***ал. /2/.*** Настоятелството:

1. Свиква общото събрание;
2. Осигурява изпълнението на решенията на общото събрание;
3. Подготвя и внася в общото събрание проект за бюджет на читалището и утвърждава щата му;
4. Подготвя и внася в общото събрание отчет за дейността на читалището;
5. Назначава секретаря на читалището и утвърждава длъжностната му характеристика;

***ал. /3/.*** Настоятелството взема решение с мнозинство повече от половината на членовете си.

**Чл. 17** ***ал./1/.*** Председателя на читалището е член на настоятелството и се избира от общото събрание за срок до 3 години.

***ал. /2/.*** Председателят:

1. Организира дейността на читалището съобразно закона, устава и решенията на общото събрание;
2. Представлява читалището;
3. Свиква и ръководи заседанията на настоятелството и председателства общото събрание;
4. Отчита дейността си пред настоятелството;
5. Сключва и прекратява трудовите договори със служителите съобразно бюджета на читалището и въз основа решение на настоятелството.

**Чл. 17.*ал./1/.*** Секретаря на читалището:

1. Организира изпълнението на решенията на настоятелството, включително решенията за изпълнението на бюджета;
2. Организира текуща основна и допълнителна дейност;
3. Отговаря за работата на щатния и хонорувания персонал;
4. Представлява читалището заедно и поотделно с председателя.

***ал. /2/.*** Секретаря не може да е в роднински връзки с членовете на настоятелството и на проверителната комисия по права и по съребрена линия до четвърта степен, както и да бъде съпруг/ съпруга на председателя на читалището.

**Чл. 18.*ал. /1/.*** Проверителната комисия се състои най-малко от трима членове, избрани за срок до 3 години.

 ***ал. /2/.*** Членовете на проверителната комисия не могат да бъдат лица, които са в трудово правни отношения с читалището или са роднини на членове на настоятелството, на председателя или на секретаря по права линия, съпрузи, братя, сестри и роднини по сватовство от първа степен.

***ал. /3/.*** Проверителната комисия осъществява контрол върху дейността на настоятелството, председателя и секретаря на читалището по спазване закона, устава и решенията на общото събрание.

***ал. /4/.*** При констатирани нарушения проверителната комисия уведомява общото събрание на читалището, а при данни за извършено престъпление – органите на прокуратурата.

***Чл. 19.*** Не могат да бъдат избирани за членове на настоятелството и на проверителната комисия, и за секретари, лица, които са осъждани на лишаване от свобода за умишлени престъпления от общ характер.

***V.ГЛАВА ПЕТА: ИМУЩЕСТВО И ФИНАНСИРАНЕ***

**Чл. 20.** Имуществото на читалището се състои от право на собственост и от други вещни права, вземания, ценни книжа, други права и задължения.

**Чл. 21.** Читалищата набират средства от следните източници:

1. Членски внос;
2. Културна- просветна и информационна дейност;
3. Субсидия от държавния и общинските бюджети;
4. Наеми от движимо и недвижимо имущество;
5. Дарения и завещания;
6. Други приходи.

**Чл. 22.** ***ал. /1/.*** Предложенията за годишната субсидия за читалищата по общини, нормативите и механизмът за нейното разпределяне се разработват от Министерството на културата съгласувано с областните администрации и общините.

***ал./2/.*** С решение на общинския съвет читалищата могат да се финансират допълнително над определената по ал.1 субсидия със средства от собствените приходи на общината.

 ***ал. /3/.*** Гласуваната от общинския съвет субсидия за народните читалища, определена на основата на нормативи и по реда на ал.2, не може да се отклонява от общината за други цели.

**Чл. 23.*ал. /1/.*** Предвидените от държавния и общински бюджет средства за читалищна дейност се разпределят между читалищата от комисия с участието на представител на съответната община, на всяко читалище от общината и се предоставят на читалищата за самостоятелно управление.

***ал. /2/.*** При недостиг на средства за ремонта и поддръжката на читалищна сграда средствата се осигуряват от общинския съвет.

**Чл. 24.*ал. /1/.*** Читалището не може да отчуждава недвижими вещи и да учредява ипотека върху тях.

***ал. /2/.*** Движими вещи могат да бъдат отчуждавани, залагани, бракувани или заменени с доброкачествени само по решение на настоятелството.

**Чл. 25.** Недвижимото и движимото имущество, собственост на читалището, както и приходите от него не подлежат на принудително изпълнение освен за вземания, произтичащи от трудови правоотношения.

**Чл. 26.*ал. /1/.*** Читалищното настоятелство изготвя годишния отчет за приходите и разходите, които се приема от общото събрание.

 ***ал. /2/.*** Отчетът за изразходваните от бюджета средства се представя в общината.

**Чл. 26.** ***ал./1/.*** Председателя на читалището ежегодно в срок до 10 ноември представя на кмета предложение за своята дейност през следващата година.

 ***ал. /2/.*** Председателя на читалището представя ежегодно до 31 март пред кмета на общината и общинския съвет доклад за осъществените читалищни дейности в изпълнение на програмата и за изразходваните от бюджета средства през предходната година.

 ***ал. /3/.*** Доклада на читалището се обсъжда от общинския съвет на първо открито заседание след 31 март с участието на представител от читалището.

***ПРЕКРАТЯВАНЕ***

**Чл. 27.*ал./1/.*** Читалището може да бъде прекратено по решение на общото събрание, вписано в регистъра на окръжния съд. То може да бъде прекратено с ликвидация или по решение на окръжния съд, ако:

1. Дейността му противоречи на закона, устава и добрите нрави;
2. Имуществото му не се използва според целите и предмета на дейността на читалището;
3. Налице е трайна невъзможност читалището да действа или не развива дейност за период от две години в тези случаи министърът на културата изпраща сигнал до прокурора за констатирана липса на дейност на читалището.

***ПРЕХОДНИ РАЗПОРЕДБИ***

1. Името на читалището е “Св. св. Кирил и Методий” на “Св. св. Кирил и Методий – 1926 “, и кръглия печат е с надпис Народно читалище “Св. св. Кирил и Методий – 1926 ” в средата разтворена книга и изгряващо слънце;
2. Празникът на читалището е 24 Май – деня на “ Св. св. Кирил и Методий” ;
3. Уставът е приет на ОБЩО СЪБРАНИЕ на читалището проведено на 31.05.2013 год. в с. Сатовча